Simulare Bacalaureat 2024. Marți, 5 martie, elevii de clasa a XII-a susțin proba obligatorie a profilului, în cadrul sesiunii de simulare a examenului de Bacalaureat. Rezultatele le vor fi comunicate în 15 martie.
Notele nu se trec în catalog. Rezultatele vor fi comunicate anonimizat.
Lucrările sunt corectate de profesori selectați din platforma digitalizată.
Simulare Bacalaureat 2024. Proba de Matematică sau Istorie
Proba începe la ora 9.00, moment în care, în fiecare sală, vor fi distribuite subiectele. Accesul elevilor în săli este permis până la ora 8.30.
Timpul destinat elaborării unei lucrări scrise este de trei ore pentru elevii din clasele terminale de liceu
- din momentul în care s-a încheiat distribuirea subiectelor fiecărui elev.
Subiectele sunt elaborate pe baza conţinuturilor şi competenţelor asociate acestora, conform programelor.
Simulare Bacalaureat 2024: calendarul testărilor
4 martie 2024: Proba E) a) – probă scrisă – Limba şi literatura română
5 martie 2024: Proba E) c) – probă scrisă – proba obligatorie a profilului
6 martie 2024: Proba E) d) – probă scrisă – proba la alegere a profilului şi specializării
7 martie 2024: Proba E) b) – probă scrisă – Limba şi literatura maternă
15 martie 2024: Comunicarea rezultatelor
Simulare Bacalaureat 2024. Reguli pentru candidați
Pentru elaborarea lucrării scrise, candidaţii folosesc numai cerneală sau pastă de culoare albastră.
Pentru executarea schemelor şi a desenelor folosesc numai creion negru.
Pentru proba scrisă la Matematică, se pot utiliza instrumente de desen.
Se interzice folosirea, în timpul probelor scrise, a mijloacelor de calcul. Se foloseşte numai hârtia distribuită candidaţilor de către asistenţi.
Candidații nu au voie să intre în sălile de examen cu:
- ghiozdane, rucsacuri, sacoşe, poşete şi altele asemenea
- manuale, cărţi, dicţionare, culegeri, formulare, memoratoare, notiţe, însemnări, rezumate, ciorne sau lucrări ale altor candidaţi etc., care ar putea fi utilizate pentru rezolvarea subiectelor
- telefoane mobile, căşti audio, precum şi orice mijloc electronic de calcul sau de comunicare/care permite conectarea la internet/la reţele de socializare, ce ar putea fi utilizate pentru rezolvarea subiectelor, pentru efectuarea calculelor, pentru comunicare cu alţi candidaţi/asistenţi din centrul/centrele de examen sau cu exteriorul
Proba scrisă, obligatorie, diferenţiată în funcţie de filieră, profil şi specializare, se susține la:
- matematică – pentru profilul real din filiera teoretică, pentru toate profilurile din filiera tehnologică şi pentru profilul militar şi profilul pedagogic – specializarea învăţători-educatoare, din filiera vocaţională
- istorie – pentru profilul umanist din filiera teoretică şi pentru toate profilurile şi specializările din filiera vocaţională, cu excepţia celor menţionate
Corectarea lucrărilor
La finalizarea lucrărilor, asistenții din sală scanează lucrările. Trei elevi rămân în sală până la finalizarea procedurii de scanare. Elevii părăsesc sala fără a primi subiectele.
Lucrările scanate și încărcate pe platformă sunt repartizate, aleatoriu, către doi profesori evaluatori.
Dacă există o diferență mai mare de un punct între notele date de aceștia, lucrarea este transmisă automat și aleatoriu altor doi profesori, în platformă.
Nota finală pe lucrare va fi o medie a notelor, după eliminarea a două note extreme date de profesori.
Rezultatele obținute la simulare nu se contestă.
Obiectivele simulării
familiarizarea elevilor cu rigorile unui examen real
- optimizarea rezultatelor obţinute de către elevii din învăţământul preuniversitar la finalul studiilor gimnaziale/liceale
Comunicarea rezultatelor
Comunicarea rezultatelor se face anonimizat, utilizându-se codurile individuale care înlocuiesc numele și prenumele candidaților.
Urmăriți Alba24.ro și pe Google News
Dacă ți-a plăcut articolul: